余病不能蔬食懼有五味口爽之責作詩自戒
作者：呂本中
朝代：宋

paragraphs: 君不如屈大夫，夕餐但秋菊。
又不如顔平原，未晝且食粥。
雖知舌本欠滋味，頗覺和氣實其腹。
癡人要盈餘，椒有八百斛。
錢有一百屋，鼎俎涴腥膻。
杯盤眩紅綠，四方採珍異。
亦未極所欲，寧知下箸處，但有一飽足。
坐償姓命債，百死有未贖。
何如野僧飯，晚菜下脱粟。
撞鐘撃鼓坐高堂，童奴唱飯來相續。
竹間新筍大如椽，樹頭老耳肥於肉。
亦不見蟹躁擾，亦不見牛觳觫。
石郎愛惜韭萍虀，晉侯睥睨熊蹯熟。
以此相重輕，於君未爲福。